HU Az Európai Unió Hivatalos Lapja C 304/23

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2011/C 304/12

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

EGYSÉGES DOKUMENTUM

A TANÁCS 510/2006/EK RENDELETE

„UVA DI PUGLIA”

EK-sz.: IT-PGI-0005-0653-11.10.2007

OFJ ( X ) OEM ( )

1. Elnevezés:

„Uva di Puglia”

2. Tagállam vagy harmadik ország:

Olaszország

3. A mezőgazdasági termék vagy élelmiszer leírása:

3.1. A termék típusa:

1.6. osztály: Gyümölcs, zöldségfélék és gabonafélék, frissen vagy feldolgozva

3.2. A termék leírása, amelyre az 1. pontban található elnevezés vonatkozik:

Az „Uva di Puglia” OFJ a 4. pontban meghatározott előállítási területen termesztett, Italia b., Victoria b., Regina b., Michele Palieri n. és Red Globe rs. fajtájú, „Extra” és „Prima” kereskedelmi osztályú csemegeszőlőt jelöl.

Forgalomba hozatalkor a csemegeszőlő az alábbi tulajdonságokkal rendelkezik: az egész fürtök tömege legalább 300 gramm; a Victoria fajtájú bogyók átmérője legalább 21 mm, a Regina fajtájúaké legalább 15 mm, az Italia, Michele Palieri és Red Globe fajtájúaké legalább 22 mm (középen mért átmérő); az Italia, Regina és Victoria fajtájú bogyók színe halvány szalmasárga, a Michele Palieri fajtájúaké bársonyos mélyfekete, a Red Globe bogyói pedig aranyozott rozé színűek; az Italia, Regina és Red Globe fajták levének cukortartalma legalább 14 Brix-fok, a Victoria és Michele Palieri fajtáké pedig legalább 13 Brix-fok. A cukortartalom/savasság aránya valamennyi fajta esetében legalább 22.

3.3. Nyersanyagok (kizárólag feldolgozott termékek esetében):

—

3.4. Takarmány (kizárólag állati eredetű termékek esetében):

—

3.5. Az előállítás azon műveletei, amelyeket a meghatározott földrajzi területen kell végrehajtani:

Az „Uva di Puglia” termesztésének és szüretelésének valamennyi szakaszát a 4. pontban meghatározott földrajzi területen kell végezni.

3.6. A szeletelésre, aprításra, csomagolásra stb. vonatkozó egyedi szabályok:

Valamennyi csomagot le kell zárni (hálóval, fémgyűrűvel, illetve a tasakokon vagy az átlátszó, lyukacsos csomagokon elhelyezett zárópecséttel). Az alábbi kiszerelésekben kerül forgalomba: 5 kg nettó tömegű, kartonból, fából, farostlemezből vagy műanyagból készült ládában. 2 – 2,5 – 3,0 kg nettó tömegű kartondobozban. 2,0 – 1,5 – 1,0 – 0,750 – 0,5 kg nettó tömegű polipropilén vagy PET kosárban, műanyag, fa vagy karton gyűjtőcsomagolásban, 0,5 – 1,0 kg nettó tömegű PET tasakban, műanyag, fa vagy karton gyűjtőcsomagolásban. A termék csomagolását a 4. pontban meghatározott előállítási területen kell végezni, annak érdekében, hogy a szállítás és a szakszerűtlen bánásmód következtében a szemek ne sérüljenek meg és színükben ne keletkezzenek elváltozások. A csemegeszőlőt úgy kell becsomagolni, hogy megfelelően védve legyen.

3.7. A címkézésre vonatkozó egyedi szabályok:

Valamennyi csomagolási egység egyazon oldalán fel kell tüntetni olvashatóan, letörölhetetlenül és kívülről jól láthatóan a megjelölés logóját, a közösségi jelzést, valamint a következőket: a csomagoló és a termelő neve és címe vagy azonosító jele vagy kódjelzése, valamint a jogszabályi követelményeknek megfelelő vonatkozó utalások és információk.

A logót pontosan a bemutatott grafika szerint, a betűméretek arányának betartásával kell ábrázolni.

A logó méretarányos ábrázolása megengedett.

Az OFJ jelölés logóját fel kell tüntetni a különféle átmérőjű öntapadó címkéken és papírgyűrűkön.

4. A földrajzi terület tömör meghatározása:

Az „Uva di Puglia” előállítási területe magában foglalja Bari, Barletta-Andria-Trani, Brindisi, Foggia, Taranto és Lecce megyék valamennyi, 330 m tengerszint feletti magasság alatt elhelyezkedő települését.

5. Kapcsolat a földrajzi területtel:

5.1. A földrajzi terület sajátosságai:

Az „Uva di Puglia” előállítási területét a szőlő termesztéséhez ideális talaj- és éghajlati viszonyok jellemzik: a talaj közepesen kötött, durva szemcseméretű, karbonátban és aktív mészkőben gazdag, magas kálium-, mész- és magnéziumtartalommal. Az Adriai tenger közelsége, illetve a Murge-fennsík légáramlatai kedvező hatással vannak a télen is enyhe időjárásra. A tavaszi-nyári időszakban hulló – öntözéssel pótolt – elenyésző mennyiségű csapadék, a napfényes órák nagy száma, és a mérsékelt szél tökéletesen megfelel a rendkívül napigényes szőlőtőkék szükségleteinek. A pugliai termelők nagy szakértelme, apáról fiúra szálló, napjainkig változatlanul fennmaradt tudása – melyet a termesztés, gondozás és csomagolás során alkalmaznak – tovább erősíti a szőlő kiemelkedő minőségi jellemzőit.

5.2. A termék sajátosságai:

Az „Uva di Puglia” hírneve a termesztés és az export során tapasztalt kiemelkedő sikereknek köszönhető, ennek okán gyakran találkozhatunk nevével szakkönyvekben, tanulmányokban és szőlészeti folyóiratokban. Az „Uva di Puglia” szőlőfajta termesztése Olaszországban a legelterjedtebb, és ennek a fajtának a legjelentősebb az exportja is. Az „Uva di Puglia” fürtjei szépek és egyenletesek, a ropogós szőlőszemek színe élénk ragyogó – ezen tulajdonságai az előállítási területen dolgozó termelők elhivatottságára, magas szakképzettségére vezethetők vissza.

5.3. A földrajzi terület és (OEM esetében) a termék minősége vagy jellemzői vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

Az „Uva di Puglia” ismertsége olyan történelmi és gazdasági háttérbe illeszkedik, amelynek bizonyítéka az 1800-as évek végére nyúlik vissza. Akkoriban, bár az exportot leginkább a célállomásig megteendő nagy távolság, és a termék romlékonysága akadályozta, az „Uva di Puglia” kitűnő állapotban érkezett meg a külföldi piacokra is, például Németországba – mivel a többi szőlőfajtához képest nagyobb mértékben képes eredeti tulajdonságainak megőrzésére. Ebben a vonatkozásban említést érdemel Sergio Musci úttörő tevékenysége, aki 1869-ben Bisceglie (Bari) községből elindította Milano, Torino, Bologna városai felé az első csemegeszőlő szállítmányokat, illetve a szintén Bisceglie-i cav. Francesco De Villagomez neve, aki 1880-ban Puglia-ból megindította a csemegeszőlő németországi exportját.

Az évek során az „Uva di Puglia” szőlő termesztése, valamint ezzel párhuzamosan exportja, fokozatosan nőtt – amint azt az Istituto per il Commercio Estero (I.C.E. – Olasz Külkereskedelmi Intézet) is megerősíti – és így a nemzetközi piacokon az előállítási terület jellegzetes termékévé vált. A negyvenes évektől kezdődően az „Uva di Puglia” termesztésében érintett területekről induló szállítmányok napi száz vagon körüli mennyiséget tettek ki. 1975-ben az „Uva di Puglia” exportja az olasz csemegeszőlő-export 62,4 %-a, 1980-ban 52,7 %-a és 1985-ben már 74,1 %-a volt. Az „Uva di Puglia” csemegeszőlőt éppen a termesztés és az export során tapasztalt nagy sikereknek köszönhetően említi számos szakkönyv, tanulmány és szőlészeti folyóirat. Érdekes képeket találunk az OECD (Gazdasági Együttműködési és Fejlesztési Szervezet) 1979-es, Table Grapes (Csemegeszőlők) című, az „International Standardisation of friut and vegetable” sorozatban megjelent kötetében. Az említett kötetben szőlőkkel teli ládák képei láthatók, egyértelmű utalásokkal Puglia régióra.

A földrajzi terület kivételes adottságainak és a termelők szakképzettségének kölcsönhatása, a hazai és külföldi fogyasztók egyre növekvő elismerése mellett a termesztés és az export sikerének bizonyítéka, a jobb minőség elérésének záloga. A terület adottságaira és a csemegeszőlő-termelők magas szakképzettségére történő egyértelmű utalások visszavezethetők egészen 1900-ig. Ezzel kapcsolatosan, 1914-ben a puglia-i régióról helyzetképet adó Vivarelli kiemeli a terület kivételes éghajlati- és talajviszonyait, és a termelők hozzáállását, „akik megértették a speciális gondoskodás szükségességét a termesztés során...”. Ez a speciális gondoskodás ma a hajtások és a fürtök gondos, kézzel történő kezelése, a fürtök kiszabadítása a hajtások és levelek közül, és a hajtások elrendezése a megfelelő fényviszonyok biztosítása érdekében – csupa olyan kézzel végzett művelet, amely lehetővé teszi a szőlő optimális fejlődését és érését, a lisztharmattól való nagyobb védelmet, és a termék hosszabb eltarthatóságát. Az „Uva di Puglia” jelentőségét, az olasz és külföldi piacokon megjelenő, egyre növekvő keresleten kívül a többi szőlőtermő régió termelőinek elismerése is megerősíti.

Hivatkozás a termékleírás közzétételére:

(az 510/2006/EK rendelet 5. cikkének (7) bekezdése)

A termékleírás egységes szerkezetbe foglalt szövege megtekinthető az alábbi internetes oldalon:

http://www.politicheagricole.it/flex/cm/pages/ServeBLOB.php/L/IT/IDPagina/3335

vagy

közvetlenül a Mezőgazdasági, Élelmezési és Erdészeti Minisztérium honlapján (http://www.politicheagricole.it) (a képernyő jobb felső részén) a „Qualità e sicurezza” (Minőség és biztonság) címszóra, majd a „Disciplinari di produzione all'esame dell'UE” („Az uniós vizsgálatnak alávetett termékleírások”) menüpontra kattintva.

(1) HL L 93., 2006.3.31., 12. o.